
BRUXELLES
Subiect:	<Titre>Aviz sub formă de scrisoare referitor la orientările pentru bugetul pe 2025 – Secțiunea III</Titre> <DocRef>(2023/2220(BUI))</DocRef>
Domnule Președinte,
În cadrul procedurii menționate în subiect, Comisia pentru ocuparea forței de muncă și afaceri sociale a fost solicitată pentru a transmite un aviz comisiei dumneavoastră. În cadrul reuniunii din 30 noiembrie 2023, comisia a decis să transmită acest aviz sub formă de scrisoare.
Comisia pentru ocuparea forței de muncă și afaceri sociale a examinat chestiunea în cauză în cursul reuniunii sale din 23 ianuarie 2024 și și-a adoptat avizul sub formă de scrisoare elaborat sub îndrumarea raportoarei pentru aviz a Comisiei EMPL, Romana Tomc (PPE), la reuniunea respectivă[footnoteRef:1]. Ea a decis să recomande Comisiei pentru bugete, care este comisie competentă, includerea următoarelor sugestii în raportul său. [1:  Membri prezenți la votul final: Dragoş Pîslaru (președinte), Leila Chaibi (a doua vicepreședintă), Romana Tomc (a treia vicepreședintă și raportoare pentru aviz), Katrin Langensiepen (a patra vicepreședintă), Alex Agius Saliba, João Albuquerque, Atidzhe Alieva‑Veli, Catherine Amalric, Dominique Bilde, Gabriele Bischoff, Vilija Blinkevičiūtė, Milan Brglez, Jordi Cañas, Özlem Demirel, Jarosław Duda, Estrella Durá Ferrandis, Cindy Franssen, Lina Gálvez Muñoz (pentru Alicia Homs Ginel), Agnes Jongerius, Stelios Kympouropoulos, Miriam Lexmann, Sara Matthieu, Max Orville, Sandra Pereira, Kira Marie Peter‑Hansen, Wolfram Pirchner, Jessica Polfjärd, Dennis Radtke, Elżbieta Rafalska, Eugenia Rodríguez Palop, Daniela Rondinelli, Monica Semedo, Maria Walsh, Tomáš Zdechovský, Lucia Ďuriš Nicholsonová și Mohammed Chahim (pentru Marc Angel), Paolo De Castro (pentru Elisabetta Gualmini), Delara Burkhardt [în temeiul articolului 209 alineatul (7)].] 

Vă asigur, Domnule Președinte, de înalta mea considerație.
Dragoş Pîslaru

SUGESTII
[bookmark: restart]Comisia pentru ocuparea forței de muncă și afaceri sociale invită Comisia pentru bugete, care este comisie competentă, să ia în considerare următoarele sugestii:
1.	Comisia EMPL reamintește Pilonul european al drepturilor sociale, proclamat de Consiliul European, Parlamentul European și Comisia Europeană în noiembrie 2017, Planul de acțiune privind Pilonul european al drepturilor sociale din 4 martie 2021 și Declarația de la Porto cu privire la chestiuni sociale adoptată de membrii Consiliului European la 8 mai 2021.
2.	Comisia EMPL evidențiază că investițiile în niveluri ridicate de ocupare a forței de muncă și în crearea de locuri de muncă de calitate, perfecționare și recalificare, combaterea șomajului și oferirea unor oportunități de calitate și sustenabile tinerilor, menținând în același timp puterea de cumpărare, cu accent pe sprijinul acordat grupurilor celor mai vulnerabile, defavorizate și dezavantajate, cum ar fi copiii și tinerii, persoanele sărace, șomerii, familiile în toată diversitatea lor, persoanele cu dizabilități, vârstnicii, migranții, refugiații și romii, precum și sprijinirea construcției de locuințe publice vor îmbunătăți nivelul de trai în UE. Comisia EMPL amintește că lipsa de adăpost afectează din ce în ce mai mulți adulți și copii și că instituțiile locale, regionale, naționale și europene trebuie să își continue eforturile, pentru a realiza obiectivul UE de a eradica fenomenul lipsei de adăpost până în 2030.
3.	În plus, comisia reamintește Planul de acțiune privind Pilonul european al drepturilor sociale, care urmărește ca UE să atingă anumite obiective până în 2030, inclusiv ca cel puțin 78 % din persoanele între 20 și 64 de ani să aibă un loc de muncă, să se asigure participarea anuală a cel puțin 60 % din totalul adulților la cursuri de formare și să se reducă cu cel puțin 15 milioane, dintre care cu 5 milioane de copii, numărul persoanelor expuse riscului de sărăcie sau de excluziune socială. Totuși, chiar și aceste obiective devin tot mai greu de realizat în contextul creșterii preconizate a sărăciei și a șomajului, dacă nu se vor face eforturi și nu se va acorda sprijin expres pentru a reduce presiunea la care sunt supuse în prezent sistemele de protecție socială și a atenua impactul social al crizei, precum și a acorda ajutor refugiaților și a asigura condiții de viață decente pentru toți, inclusiv posibilitatea de a beneficia de servicii esențiale de calitate, cum ar fi sănătatea, educația și locuințele. 
4.	Comisia EMPL reamintește că se preconizează că FSE + va contribui la punerea în aplicare a Planului de acțiune privind Pilonul european al drepturilor sociale, dar atrage atenția că programarea FSE + a fost adoptată înainte de criza actuală, iar această criză implică investiții publice și sociale mai mari, astfel încât este posibil ca programarea existentă să nu răspundă nevoilor actuale. Își exprimă îngrijorarea legată de marjele foarte limitate disponibile și insistă să se asigure faptul că punerea în aplicare a Planului de acțiune privind Pilonul european al drepturilor sociale și realizarea obiectivelor Declarației de la Porto sunt considerate priorități. Reliefează, având în vedere creșterea costului vieții și mai ales creșterea prețurilor la alimente, că trebuie majorată alocarea minimă pentru măsurile de incluziune socială adoptate în cadrul noului FSE+, precum și procentul de 3 % care se adaugă măsurilor de ajutor alimentar și de asistență materială de bază pentru persoanele cele mai defavorizate. Încurajează statele membre să aloce mai mult decât sumele minime cerute de FSE.
5.	Comisia EMPL accentuează că ar trebui alocate resurse adecvate pentru finanțarea și punerea în aplicare a Planului de acțiune privind Pilonul european al drepturilor sociale adoptat la Porto și pentru atingerea obiectivelor principale ale Declarației de la Porto. Consideră că este important să se încerce să se recupereze decalajele sociale privind condițiile de viață și de muncă prin realizarea unor investiții sociale în viitorul apropiat și în cel îndepărtat, răspunzându-se totodată nevoilor imediate ale oamenilor. Insistă ca normele care reglementează cheltuirea fondurilor Uniunii să asigure și să îmbunătățească neapărat respectarea celor mai înalte drepturi sociale și principii democratice, să fie aliniate la Pilonul european al drepturilor sociale, la ODD, la Pactul verde și la drepturile fundamentale ale lucrătorilor; cere să se adopte dispoziții în temeiul cărora să se aloce fonduri publice angajatorilor care respectă drepturile lucrătorilor și condițiile de muncă aplicabile. Cere, de asemenea, mai multe condiționalități sociale eficiente în cadrul normelor privind achizițiile publice și concesiunile și ca acestea să fie însoțite de sancțiuni eficace. Este însă preocupat de faptul că amploarea crizelor actuale și impactul acestora vor necesita un răspuns bugetar hotărât în 2025 și ulterior; invită deci Comisia să propună un buget ambițios pentru 2025.
6.	Comisia EMPL consideră că riscurile sociale ar trebui detectate corect și ar trebui să se țină cont așa cum se cuvine de efectele divergente asupra ocupării forței de muncă și șomajului de lungă durată în anumite sectoare. Invită, așadar, Comisia să prezinte o metodologie de urmărire a cheltuielilor pentru obiectivele de dezvoltare durabilă (ODD) în cadrul bugetului social al UE, bazată pe principiile Pilonului european al drepturilor sociale, și un tablou de bord social și indicatori de bunăstare, pentru a măsura impactul general al diferitelor fonduri, instrumente și facilități finanțate prin CFM și NGEU.
7.	Comisia EMPL consideră că este esențial să se protejeze și să se încurajeze principiul multilingvismului, care promovează calitatea participării democratice și transparența. În acest sens, comisia subliniază și că trebuie susținute politicile care vizează creșterea gradului de participare a cetățenilor în întreaga Uniune, mai ales a participării tinerilor, pentru a le permite cetățenilor să se implice mai mult în politicile Uniunii, și să se elaboreze măsuri mai eficace în cadrul unei abordări bazate pe realitatea zonei.
8.	În plus, este de părere că MRR ar trebui să prevadă ca minimum 30 % din fonduri să fie destinate investițiilor sociale menite să întărească sistemele de protecție socială și să investească în securitate socială, accesul la asistență medicală și educație, locuințe la prețuri accesibile, ocuparea forței de muncă, justiție și servicii sociale al grupurilor vulnerabile.
9.	Comisia EMPL mai reamintește că condițiile care predomină, și anume dificultățile generate de inflația ridicată în lanțul de aprovizionare cu energie și materii prime și numeroasele crize, afectează resursele bugetare disponibile ale Uniunii, acestea trebuind să fie cheltuite corespunzător pentru a trata cu eficiență problemele actuale și viitoare din cadrul UE. Crizele actuale afectează peisajul socioeconomic al UE, influențând condițiile de muncă și de viață, amenințând astfel creșterea sustenabilă și ocuparea forței de muncă. Bugetul UE pentru 2025 trebuie să răspundă efectiv nevoilor în continuă evoluție, în special în contextul creșterii inflației, al creșterii prețurilor la locuințe, alimente și energie, al vulnerabilităților tot mai mari, al adâncirii inegalităților sociale și economice și al escaladării și agravării sărăciei, inclusiv a sărăciei energetice, care afectează populația cea mai vulnerabilă. Stagnarea salariilor în raport cu inflația mărește riscul ca puterea de cumpărare a lucrătorilor să scadă, ceea ce ar putea înrăutăți condițiile de viață și sănătatea mintală. Această situație va supune la presiuni și mai mari capacitatea politicilor sociale și a stabilizatorilor automați, inclusiv a sistemelor naționale de șomaj. Comisia consideră că este nevoie urgentă de creșteri salariale pentru a susține cererea internă și creșterea favorabilă incluziunii și pentru a reduce impactul dublei crize asupra lucrătorilor și gospodăriilor.
10.	Comisia EMPL cere din nou o strategie globală de combatere a sărăciei, cu obiective ambițioase de reducere a sărăciei și de eradicare a sărăciei extreme în Europa până în 2030, în conformitate cu principiile Pilonului european al drepturilor sociale și ținând seama de ODD. 
11.	Comisia EMPL evidențiază că femeile se confruntă cu riscuri sociale și privind locurile de muncă mai mari, mai ales în contextul crizelor și al războiului din Ucraina. Pentru a realiza obiectivul privind ocuparea forței de muncă al Declarației de la Porto este nevoie de obiective naționale ambițioase care să urmărească să includă femeile în forța de muncă prin crearea de stimulente, construirea de infrastructuri sociale și înlăturarea barierelor și a discriminării. Comisia cere să se integreze dimensiunea de gen în buget pentru a alinia mai bine politicile și activitățile care promovează participarea egală și tratamentul egal al femeilor pe piața muncii și să se creeze sisteme cuprinzătoare de monitorizare și măsurare a alocărilor bugetare sensibile la dimensiunea de gen, a participării femeilor pe piața muncii, a accesului la locuri de muncă și a diferențelor în materie de pensii și de remunerare.
12.	În plus, Comisia EMPL se declară îngrijorată de ratele șomajului, care sunt mai mari în rândul tinerilor din UE în comparație cu ratele șomajului la nivel mondial. Comisia EMPL invită insistent statele membre și Comisia să prioritizeze combaterea șomajului în rândul tinerilor, folosindu-se de inițiativele existente, cum ar fi Fondul social european Plus (FSE +) și Garanția pentru tineret. Comisia invită toate statele membre să investească în ocuparea forței de muncă în rândul tinerilor. Ea recunoaște rolul esențial pe care îl joacă educația și formarea profesională (EFP) și stagiile în aducerea de cunoștințe, competențe și abilități necesare pentru tinerii care intră pe piața muncii. Comisia evidențiază că este important să se investească în calitatea și atractivitatea acestora cu ajutorul FSE + și al Garanției pentru tineret consolidate, îmbunătățind totodată condițiile de muncă și atractivitatea posturilor de început de carieră. Aceasta se declară îngrijorată de situația profesională precară de la începutul carierei cauzată de practici de muncă abuzive, care subminează independența tinerilor, echilibrul dintre viața profesională și cea personală și posibilitatea de a beneficia de locuințe. Constată că femeile și tinerii lucrători cu puțină educație sunt mai predispuși să sufere de pe urma precarității profesionale la începutul carierei. Comisia EMPL consideră că riscurile sociale ar trebui detectate corect și ar trebui să se țină cont așa cum se cuvine de efectele divergente asupra ocupării forței de muncă și șomajului de lungă durată în anumite sectoare. 
13.	Comisia EMPL consideră că detectarea riscurilor sociale și luarea în considerare a efectelor divergente asupra ocupării forței de muncă și a șomajului de lungă durată în anumite industrii și sectoare de activitate ar trebui făcute așa cum se cuvine prin formare, recalificare și perfecționare, precum și prin crearea de locuri de muncă atractive și de calitate, accesibile tuturor, în concordanță cu obiectivele tranziției verzi și ale celei digitale. Astfel de măsuri ar putea contribui la recuperarea diferențelor structurale dintre regiuni și la rezolvarea problemei exodului creierelor, precum și a inegalităților sociale, inclusiv a inegalităților dintre femei și bărbați. 
14.	În 2022 24,7 % din copiii din UE s-au confruntat cu sărăcia sau excluziunea socială; observă că rata sărăciei în rândul copiilor este din nou în creștere și se declară îngrijorată de înrăutățirea situației în următorii ani. Comisia și statele membre ar trebui să folosească cu eficacitate fondurile disponibile, cum ar fi FSE + FEDR și InvestEU, precum și ReactEU, MRR, pentru a eradica sărăcia în rândul copiilor; subliniază importanța Garanției europene pentru copii pentru protejarea drepturilor esențiale și a serviciilor esențiale, cum ar fi asistența medicală de bună calitate, educația și îngrijirea timpurie și învățământul, accesul efectiv la o alimentație sănătoasă și locuințele adecvate. Comisia EMPL cere să se majoreze urgent finanțarea Garanției europene pentru copii cu ajutorul unui buget expres de cel puțin 20 de miliarde EUR. În plus, solicită, în acest sens, tuturor statelor membre, nu numai celor care sunt afectate cel mai grav de sărăcia în rândul copiilor, să aloce cel puțin 5 % din resursele provenite din FSE+ cu gestiune partajată pentru a susține activitățile desfășurate în cadrul Garanției europene pentru copii.
15.	UE se lovește de probleme demografice în contextul îmbătrânirii populației, din cauză că ratele de fertilitate scad, iar speranța de viață crește. Punând în evidență efectele incertitudinilor economice, care afectează grav vârstnicii, Comisia EMPL reliefează că nu s-au dat răspunsuri politice la efectele schimbărilor demografice. Ea subliniază că este important să se investească în locuințe adecvate și la prețuri accesibile, în centre publice care să ofere îngrijiri de bună calitate și în existența a suficiente servicii de îngrijire și sprijin, încercându-se să se rezolve problema lipsei de personal din infrastructurile critice, inclusiv lipsa îngrijitorilor și a personalului medico-sanitar, dar fără a se limita la aceștia. În acest context, consideră binevenită Strategia europeană privind serviciile de îngrijire și cere să fie finanțată așa cum se cuvine în bugetul pe 2025.
16.	Comisia EMPL subliniază importanța politicilor și a măsurilor de sprijinire a tranziției pieței forței de muncă și nevoia de a mări competitivitatea economiilor noastre în contextul tranziției verzi și al celei digitale. În acest scop, Comisia EMPL subliniază importanța Fondului pentru o tranziție justă, care acoperă perfecționarea și recalificarea – inclusiv formarea – lucrătorilor afectați din regiunile desemnate ale statelor membre, precum și alte activități în domeniile educației și incluziunii sociale, printre care și investițiile în infrastructură destinate centrelor de formare, centrelor de îngrijire a copiilor și a persoanelor în vârstă. Fondul îi ajută pe lucrătorii afectați să aibă noi posibilități de angajare și oferă orice tip de sprijin adecvat persoanelor aflate în căutarea unui loc de muncă, inclusiv asistență pentru căutarea unui loc de muncă, și le asigură incluziunea activă pe piața muncii.
17.	Comisia EMPL subliniază că Instrumentul european de sprijin temporar pentru atenuarea riscurilor de șomaj într-o situație de urgență (SURE) s-a dovedit a fi de succes în combaterea șomajului provocat de pandemia de COVID-19. Invită totodată Comisia să se bazeze pe instrumentul SURE pentru a sprijini sistemele naționale de protejare a locurilor de muncă și de menținere a veniturilor lucrătorilor care pot fi activate temporar atunci când o parte a UE se confruntă cu un șoc economic; Insistă ca toate măsurile de urgență la nivel național și la nivelul UE, în special cele legate de protecția locurilor de muncă și de compensarea veniturilor, să fie menținute și refinanțate atât timp cât efectele socioeconomice ale războiului continuă să aibă un impact negativ asupra pieței muncii și până la redresarea deplină a economiei și stabilizarea locurilor de muncă.
18.	Se acordă atenția cuvenită tuturor cetățenilor expuși riscului de sărăcie energetică, care reprezintă o problemă majoră pentru Uniune. Fondul social pentru climă urmărește să asigure faptul că măsurile și investițiile selectate vizează îndeosebi gospodăriile afectate de sărăcia energetică sau gospodăriile vulnerabile, microîntreprinderile vulnerabile și utilizatorii de transport vulnerabili, lucru esențial pentru tranziția justă către neutralitatea climatică. Comisia EMPL invită Comisia și statele membre să se bazeze pe Fondul social pentru climă și să aibă în vedere posibilitatea de a crea sisteme ecologice de protecție socială la nivel național, cu sprijin din partea UE, pentru a întări reziliența socială la impactul schimbărilor climatice și al degradării mediului prin tratarea efectelor secundare ale politicilor ecologice asupra locurilor de muncă și a condițiilor de viață și să se asigure că comunitățile afectate sunt pe deplin pregătite pentru noua piață a forței de muncă; accentuează că aceste sisteme ar trebui să prevadă protecția socială și a sănătății, protecția împotriva șomajului, completată de politici active în domeniul pieței forței de muncă destinate lucrătorilor, programe de lucrări publice care să ofere sprijin în bani sau în natură, îmbunătățind totodată competențele și angajabilitatea lucrătorilor, prestațiile de asistență socială care susțin veniturile și securitatea alimentară, schemele de garantare a ocupării forței de muncă, precum și formarea sau recalificarea, dezvoltarea competențelor și scheme de finanțare care să ajute gospodăriile să își îmbunătățească eficiența energetică a locuințelor pentru a combate sărăcia energetică.
19.	Comisia EMPL susține politicile sociale și în domeniul familiei care îi ajută pe copii să aibă un start mai bun în viață și să asigure echilibrul dintre viața profesională și cea privată pentru toți lucrătorii. Acest lucru este deosebit de important pentru îngrijitori și părinți, mai ales pentru femei, a căror participare pe piața forței de muncă trebuie asigurată. Comisia EMPL insistă că este important să existe concedii de maternitate, de paternitate, de creștere a copilului și de îngrijire corect remunerate, precum și strategii privind alăptarea și încurajează aplicarea unor formule flexibile de lucru pe bază de voluntariat, inclusiv munca de la distanță și adaptarea timpului și a programelor de lucru pentru a împăca mai bine viața profesională cu cea personală. 
20.	Comisia EMPL subliniază că FSE+ este un motor esențial al întăririi dimensiunii sociale a Uniunii și principalul instrument de investiții în oameni al UE, deoarece promovează niveluri ridicate de ocupare a forței de muncă, contribuie la modernizarea protecției sociale și creează o forță de muncă calificată și rezilientă, pregătită pentru tranziția către economia verde și cea digitală, în concordanță cu principiile Pilonului european al drepturilor sociale. Evidențiază și importanța Fondului european de ajustare la globalizare pentru lucrătorii disponibilizați (FEG), a Fondului pentru o tranziție justă (FTJ), a instrumentului ReactEU cu resursele sale suplimentare pentru FSE+, a Inițiativei privind ocuparea forței de muncă în rândul tinerilor (YEI) și a Fondului de ajutor european destinat celor mai defavorizate persoane (FEAD).
21.	Comisia EMPL consideră că sănătatea mintală la locul de muncă reprezintă o nouă problemă majoră a politicii sociale. Lumea muncii se schimbă rapid. Pandemia a accelerat noi realități, iar noile forme de muncă introduse de digitalizare, inclusiv inteligența artificială (IA), au afectat securitatea și sănătatea în muncă a lucrătorilor. În această privință, consideră oportună inițiativa Comisiei Europene de a lansa o abordare cuprinzătoare a sănătății mintale și reamintește poziția sa în care cere o directivă privind dreptul de a se deconecta și de a lucra de la distanță și o directivă privind riscurile psihologice și starea de bine la locul de muncă.
22.	Comisia EMPL consideră că investițiile în învățarea pe tot parcursul vieții, recalificare și perfecționare sunt esențiale pentru a realiza tranziția verde și cea digitală și pentru a amplifica competitivitatea sustenabilă și rezistența Uniunii la șocurile externe. În timp ce mai multe sectoare, printre care și serviciile de îngrijire, nu dispun de forță de muncă calificată, faptul de a avea competențe mai adecvate nu numai că dă naștere la noi posibilități, ci accelerează și integrarea și tranziția lucrătorilor pe piața muncii, încurajează incluziunea socială și poate fi o sursă de împlinire personală care face ca oamenii să poată participa activ la piața forței de muncă. Anul european al competențelor urmărește să găsească soluții la problema deficitului de competențe, care afectează 77 % din firmele din Uniune, prin luarea unor inițiative de recalificare și perfecționare. Obiectivul este de a sprijini creșterea sustenabilă a economiei sociale de piață a Uniunii, de a stimula competitivitatea, în special a IMM-urilor, și de a contribui la crearea de locuri de muncă de calitate într-un mod echitabil din punct de vedere social, favorabil incluziunii și just. Ia act de mecanismul de stimulare a talentelor ca nouă inițiativă specială și cuprinzătoare de stimulare a „talentelor” în regiunile care se confruntă sau riscă să se confrunte cu o „capcană a dezvoltării talentelor”.
23.	Comisia EMPL consideră că platforma „Tehnologii strategice pentru Europa” (STEP) este o componentă importantă a strategiei europene de consolidare a investițiilor în tehnologiile critice și emergente. Această inițiativă încearcă să găsească soluții la deficitul de forță de muncă și la nevoile de competențe prin crearea unor programe de formare speciale cu ajutorul academiilor pentru industria care contribuie la obiectivul zero emisii nete, cu scopul de a întări suveranitatea și securitatea europeană, stimulând în același timp competitivitatea Uniunii în cadrul tranziției verzi și a celei digitale. De asemenea, comisia cere din nou un fond european de suveranitate de sine stătător, prin care să se asigure autonomia strategică a UE, inclusiv investițiile în capitalul uman și în forța de muncă calificată, să se promoveze accesul incluziv la locuri de muncă de calitate și să se găsească soluții la deficitul de forță de muncă și de competențe esențiale pentru principalele sectoare economice și industriale.
24.	Comisia EMPL reamintește activitatea esențială desfășurată de cele cinci agenții și autorități ale UE active în domeniul social și al ocupării forței de muncă, și anume Autoritatea Europeană a Muncii, Fundația Europeană pentru Îmbunătățirea Condițiilor de Viață și de Muncă, Agenția Europeană pentru Securitate și Sănătate în Muncă, Centrul European pentru Dezvoltarea Formării Profesionale și Fundația Europeană de Formare. Comisia consideră că aceste agenții și autorități trebuie să dispună de personal și de resurse adecvate, ținând seama și de inflație, astfel încât să își poată îndeplini mandatul, realiza obiectivele și îndeplini sarcinile, aflate în evoluție permanentă. Reamintește că sarcinile agențiilor evoluează în funcție de prioritățile politice și accentuează faptul că noile responsabilități trebuie să fie însoțite de resurse corespunzătoare.
25.	Comisia EMPL reamintește că proiectele-pilot (PP) și acțiunile pregătitoare (AP) sunt instrumente esențiale pentru testarea unor noi inițiative de politică în domeniul ocupării forței de muncă și al incluziunii sociale, inclusiv prin colectarea de date. Reamintește însă că evaluarea lor este ancorată în Acordul interinstituțional și invită din nou Comisia să evalueze propunerile de PP/AP în mod imparțial, pe baza unei analize juridice și financiare, astfel încât să reflecte valoarea propunerilor. Își exprimă din nou dezamăgirea cu privire la evaluarea deficitară și neclară a propunerilor din ultimii ani și solicită Comisiei să transmită explicații precise și detaliate ale acestor evaluări, împreună cu exemple concrete de măsuri ale UE despre care se consideră că „reflectă” propunerile. Reamintește, de asemenea, că punerea în aplicare a PP/AP adoptate trebuie să rămână fidelă propunerii inițiale care a fost adoptată.
26.	Comisia EMPL subliniază că trebuie sprijinite așa cum se cuvine dialogul social și capacitatea partenerilor sociali, precum și măsurile de informare și formare. Așadar, cere Comisiei să nu reducă alocările pentru aceste linii bugetare în proiectul său de buget pentru 2025, așa cum s-a întâmplat în ultimii 2 ani. Recunoscând importanța partenerilor sociali, UE ar trebui să promoveze rolul acestora, ținând seama de diversitatea națională, și să faciliteze dialogul social și negocierile colective, în conformitate cu articolul 152 din TFUE. Consideră că, având în vedere inegalitățile socioeconomice existente, în următorii ani va fi nevoie de mai mult sprijin pentru dialogul social și negocierea colectivă, pentru partenerii sociali și pentru măsurile de formare și cere să se desfășoare o consultare eficace și relevantă a partenerilor sociali privind programarea, evaluarea și executarea fondurilor UE de interes.
27.	Comisia EMPL solicită crearea unui program care să promoveze campanii de informare cu privire la importanța sindicatelor, a sindicalizării, a negocierilor colective și a contractelor de muncă pentru realizarea unei societăți mai echitabile, în special prin îmbunătățirea condițiilor de muncă, a salariilor și a condițiilor de viață.
28.	Comisia EMPL salută noul summit al partenerilor sociali de la Val Duchesse, care va avea loc în 2024. Consideră că acest summit reprezintă un prilej de informare a opiniei publice și de găsire a unor soluții privind politicile sociale; insistă ca Parlamentul European să participe activ la discuții.

